12 โครงการ กว่า 3,365 หน่วย ช่วยประชาชนมีที่อยู่อาศัยที่ดีและมีสิ่งอำนวยความสะดวกเป็นของตนเอง
ผู้ว่าการการเคหะแห่งชาติ  เปิดเผย ผลที่ประชุม ครม. เห็นชอบโครงการพัฒนาที่อยู่อาศัยชุดที่ 2 ระยะที่ 1 จำนวน 12 โครงการและโครงการอาคารเช่า สำหรับผู้มีรายได้น้อย ปี 2559 ระยะที่ 2 ที่จังหวัดเพชรบุรี (โพไร่หวาน) คาดจะสร้างโอกาสให้ผู้มีรายได้น้อยมีที่อยู่อาศัยเป็นของตนเอง

นายธัชพล กาญจนกูล ผู้ว่าการการเคหะแห่งชาติ เปิดเผยว่า ที่ประชุมคณะรัฐมนตรี (ครม.) ครั้งล่าสุด มีมติอนุมัติการจัดทำโครงการพัฒนาที่อยู่อาศัยชุดที่ 2 ระยะที่ 1 จำนวน 12 โครงการ กว่า 3,365 หน่วย วงเงินลงทุนรวม 2,612 ล้านบาท สอดคล้องตามแผนแม่บทที่อยู่อาศัย 20 ปีของชาติ ซึ่งใน 12 โครงการนี้ แบ่งเป็น โครงการเคหะชุมชนและบริการชุมชนเชิงสังคม 10 โครงการ 3,094 หน่วย วงเงินรวม 2,231 ล้านบาท จะกระจายตามภาคต่างๆ ได้แก่ ภาคกลางจำนวน 6 โครงการ  1,922 หน่วย  ประกอบด้วยจังหวัดเพชรบุรี สุพรรณบุรี สิงห์บุรี  นครนายก ลพบุรี และฉะเชิงเทรา ภาคตะวันออกเฉียงเหนือ  2 โครงการ  600 หน่วย จังหวัดสกลนครและศรีสะเกษ  และภาคใต้ 2 โครงการ ที่จังหวัดชุมพรและปัตตานี ส่วนอีก 2 โครงการเป็นโครงการเคหะชุมชนและบริการชุมชนเชิงพาณิชย์ 271 หน่วย วงเงินรวม 381 ล้านบาท อยู่ในจังหวัดสมุทรปราการ และศรีสะเกษ 
นอกจากนี้ ที่ประชุมคณะรัฐมนตรี (ครม.)ได้อนุมัติทำโครงการอาคารเช่า สำหรับผู้มีรายได้น้อย ปี 2559 ระยะที่ 2 ที่จังหวัดเพชรบุรี (โพไร่หวาน) จำนวน 246 หน่วย วงเงินลงทุน 115 ล้านบาท ทั้งนี้ประชาชนที่สนใจโครงการดังกล่าว สามารถนำสำเนาบัตรประจำตัวประชาชนมาตรวจสอบสิทธิ์ได้  โดยผู้ว่าการการเคหะแห่งชาติ เชื่อมั่นว่า หากโครงการฯทั้งสองแล้วเสร็จจะเป็นประโยชน์ต่อประชาชน ที่ยังไม่มีที่อยู่อาศัยเป็นของตนเองให้มีที่อยู่อาศัยที่ดีและมีสิ่งอำนวยความสะดวกครบถ้วนตามมาตรฐานการเคหะแห่งชาติ